钦定古今图书集成/理学汇编/学行典/第279卷 > 颜氏家训 > 《二疏赞》李华
## 钦定古今图书集成/理学汇编/学行典/第279卷 > 颜氏家训 > 《二疏赞》李华

静专动直，惟干之德。酌用不穷，君子中庸。矫矫二疏，
知微知终。功成不居，父子清风。天子赐金，群公出祖。
都门之美，焯映千古。优游衡门，栖迟化源。日饮醇酎，
心闲道尊。人或言利，利令智昏。清行素风，可贻子孙。
万物营营，吉凶相生。环中之枢，泊然仪型。中林寂寥，
幽兰自荣。虽有矰缴，不羁冥冥。知止不殆，古先洞戒。
贤哉大夫，终始无悔。